Der er ingen problemer i forhold til grundloven ved at lade folkekirkens præster vie homoseksuelle, fastslår Østre Landsret.

Med en dom har retten frifundet staten for anklager om brud på grundloven i forbindelse med loven om homovielser fra 2012. Loven sidestiller homo- og heteroseksuelle, så alle kan vælge mellem en borgerlig eller en kirkelig vielse.

En gruppe kaldet Foreningen Med Grundlov Skal Land Bygges har sagsøgt staten. Blandt andet mener gruppen, at homoloven er en krænkelse af deres religionsfrihed.

Læs også : Manu Sareen skal i retten på grund af homovielser

Men Østre Landsret fejer med tirsdagens dom det argument fuldstændig af banen. Hvis medlemmerne ikke kan lide vielser af homoseksuelle i folkekirken, så er der intet, som forhindrer dem i at melde sig ud og praktisere deres tro andetsteds.

- Sagsøgerne er endvidere ikke ved vedtagelsen af den omtvistede lovændring eller udstedelsen af den kongelige resolution afskåret fra at udøve deres religion, herunder uden for folkekirken, lyder det i dommen.

Loven om homovielser fra 2012 er helt i orden, fastslår Østre Landsret i dom.

• Danmark blev i 1989 det første land i verden til at tillade registreret partnerskab, da Folketinget vedtog Lov om registreret partnerskab 26. maj. Loven trådte i kraft 1. oktober samme år, hvor Eigil og Axel Axgil indgik registreret partnerskab på Københavns Rådhus som de første i verden.

• I oktober 1997 udsendte landets biskopper en fælleserklæring, hvor konklusionen var, at de ikke mente, at der burde laves et nyt ritual for registreret partnerskab. De henviste til muligheden for i stedet at foretage en "gudstjenestelig markering".

• I januar 2005 udsendte seks af landets 10 biskopper så en vejledende ordning for gudstjenestelig velsignelse af homoseksuelle par.

• 7. juni 2012 vedtog Folketinget med 85 stemmer for og 24 imod et lovforslag om at gøre det muligt for par af samme køn at blive gift på rådhuset og i landets folkekirker.

• 105 folketingsmedlemmer stemte for forslaget om, at præsterne selv må bestemme, om de vil vie par af samme køn. Ingen stemte imod.

• 28. juni 2016 slår Østre Landsret fast, at loven om homovielser ikke er i strid med grundloven. Det mener en gruppe modstandere ellers, og derfor havde gruppen sagsøgt staten.

• Kilde: ft.dk, Københavns stift.